เงินฝากร้อนฉ่าจ่าย4%
&#8216;กรุงไทย&#8217;ไล่ดูดคนวัยเกษียณทหารไทยปรับขึ้นให้ทันที3%
28 ก.ย. 2555

‘กรุงไทย’ไล่ดูดคนวัยเกษียณทหารไทยปรับขึ้นให้ทันที3%
สงครามเงินฝากระอุ “กรุงไทย” ออกเงินฝาก 60 เดือน ดอกเบี้ยสูงถึง 4% เอาใจคนวัยเกษียณ ด้าน “ทหารไทย” เพิ่มดอกเบี้ยให้ลูกค้าเงินฝากไม่ประจำเป็น 3% จากยอดเงินฝากส่วนเพิ่ม
นายชัยณรงค์ เอื้อสิทธิชัย ผู้อำนวยการฝ่ายอาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออกผลิตภัณฑ์เงินฝากถึงใจวัยเกษียณ ซึ่งเป็นเงินฝากที่มีระยะเวลาฝาก 60 เดือน จ่ายดอกเบี้ย 4% ต่อปี และมีการจ่ายคืนเงินต้นบางส่วนให้กับผู้ฝากมารองรับกลุ่มลูกค้าที่มีอายุตั้งแต่ 50 ปีขึ้นไป เพื่อให้ลูกค้ามีเงินใช้จ่ายในแต่ละเดือน โดยเปิดรับฝากขั้นต่ำ 5 แสนบาทและสูงสุด 5 ล้านบาท เริ่มรับฝากตั้งแต่วันที่ 1 ต.ค. 2555-28 ก.พ. 2556
เงินฝากถึงใจวัยเกษียณ จะจ่ายดอกเบี้ยในอัตราเงินฝากประจำ 36 เดือน บวก 0.75% ต่อปี คงที่ตลอดระยะเวลาฝาก ซึ่งปัจจุบันเท่ากับ 4% ต่อปี โดยจ่ายดอกเบี้ยทุกสิ้นเดือนและจ่ายคืนเงินต้นทุกเดือน ซึ่งลูกค้าสามารถเลือกรับเงินคืนเดือนละ 5,000 บาท 1 หมื่นบาท 1.5 หมื่นบาท หรือ 2 หมื่นบาท และสามารถเปลี่ยนแปลงจำนวนเงินรับคืนรายเดือนได้ตามความจำเป็นในการใช้เงิน หรือจะเลือกรับแต่ดอกเบี้ยก็ได้ โดยเมื่อครบกำหนด ธนาคารจะโอนเงินส่วนที่เหลือเข้าบัญชีคู่โอนโดยอัตโนมัติ
นายชัยณรงค์ กล่าวว่า การจ่ายคืนเงินต้นบางส่วนในแต่ละเดือน จะช่วยให้ลูกค้ามีเงินใช้จ่ายในชีวิตประจำวัน เหมือนยังคงได้รับเงินเดือน นอกจากนี้เมื่อลูกค้าสมัคร บัตรเดบิต KTB Shop SMART Blue Diamond ธนาคารจะยกเว้นค่าธรรมเนียมแรกเข้าและค่าธรรมเนียมรายปี ตลอดระยะเวลาที่ฝากเงิน โดยลูกค้ายังจะได้รับความคุ้มครองประกันอุบัติเหตุส่วนบุคคล ค่ารักษาพยาบาล และค่าชดเชยรายได้
นางทามารา แวน เดอ แบนเดน หัวหน้าเจ้าหน้าที่บริหาร ผลิตภัณฑ์เงินฝาก ผลิตภัณฑ์ธุรกรรม และธุรกิจกองทุนรวม ธนาคารทหารไทย เปิดเผยว่า ธนาคารได้ออกโครงการ “ฝากเพิ่ม ได้เพิ่มกับบัญชีเงินฝากไม่ประจำ ทีเอ็มบี ดอกเบี้ยสูง (TMB No Fixed)” ทั้งนี้ลูกค้าที่นำเงินมาฝากเพิ่มในช่วงนี้จะได้รับดอกเบี้ยพิเศษ 3% ต่อปี จากยอดเงินฝากส่วนเพิ่ม เมื่อเทียบกับยอดเงินคงเหลือในบัญชี ณ สิ้นวันที่ 26 ก.ย. 2555 โดยอัตราดอกเบี้ยพิเศษนี้มีกำหนดถึงวันที่ 24 ธ.ค. 2555 เมื่อสิ้นสุดโครงการแล้ว ลูกค้าจะได้รับดอกเบี้ยตามประกาศธนาคาร
ด้านนายรุ่งเรือง สุขเกิดกิจพิบูลย์ ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า ตั้งแต่วันที่ 29 ก.ย.นี้ เป็นต้นไป ธนาคารจะเริ่มเปิดให้บริการเปิดบัญชีเงินฝากออนไลน์ผ่านเว็บไซต์ www.scbeasy.com ซึ่งจะทำให้ลูกค้าสามารถเปิดบัญชีเงินฝากออมทรัพย์เงินฝากประจำ และเงินฝากระยะยาวได้โดยที่ไม่ต้องเดินทางมาสาขา นอกจากนี้ธนาคารยังเพิ่มความมั่นใจด้านความปลอดภัยให้กับลูกค้าด้วยบริการเสริม เช่น การส่งข้อความ (SMS) แจ้งเตือนเมื่อมีเงินถอนออกจากบัญชี 
สำหรับขั้นตอนการขอเปิดบัญชีออนไลน์ทำได้ผ่านการเข้าสู่ระบบ SCB Easy Net ที่ www.scbeasy. com โดยเลือกเข้าสู่เมนู “สมัครบริการอื่นๆ” และไปที่เมนู “เปิดบัญชีเงินฝากออนไลน์” เลือกประเภทบัญชีที่ต้องการเปิด และทำตามขั้นตอนที่ระบุบนหน้าจอ